text: It Sealterlân leit midden tusken de sompen. Oant fier yn de 19e iuw wie it gebiet bot isolearre. Hjoed de dei binne de sompen ta feanpolders wurden. It Sealterlân hat fjouwer gruttere doarpen en noch in stikmannich buorskippen.
  Sealterlân is in gemeente yn de landkreis Kloppenboarch yn de dielsteat Nedersaksen mei likernôch 13.031 ynwenners (2010) en in oerflak fan 123,5 km². De gemeente is ûntstien yn 1974 doe't de trije selsstandige gemeenten ta Sealterlân byinoar brocht binne. It Sealterfrysk is de lânseigen taal fan it Sealterlân, in lêste oerbliuwsel fan it eardere Eastfrysk.